Utilizarea viermilor de făină ca aliment a fost aprobată în Uniunea Europeană. Cum pot fi consumați.
Utilizarea viermilor de făină galbeni uscați ca aliment a fost aprobată în Uniunea Europeană. Noul aliment se poate consuma ca gustare, sub formă de insecte uscate întregi, sau ca ingredient al unor produse alimentare.
Comisia Europeană a anunțat că utilizarea viermilor de făină galbeni uscați ca aliment a fost aprobată de statele membre."Astăzi, 4 mai, statele membre au aprobat o propunere a Comisiei Europene care permite utilizarea viermilor de făină galbeni uscați ca aliment nou", se arată într-un comunicat al Comisiei Europene.Conform documentului, această primă autorizare de introducere a insectelor pe piața UE ca alimente noi are loc în urma unei evaluări științifice riguroase efectuate de EFSA.Noul aliment se poate consuma ca gustare, sub formă de insecte uscate întregi, sau ca ingredient al unor produse alimentare, de exemplu sub formă de pudră în produse proteice, biscuiți sau produse pe bază de aluat, susțin reprezentanții CE.La începutul anului, Autoritatea Europeană pentru Siguranța Alimentară anunța aprobarea consumului de insecte în statele membre.Insectele sunt o sursă mai sustenabilă de proteine datorită impactului redus pe care îl au asupra mediului și a valorii nutriționale ridicate. Viermele de făină este sigur pentru consumul uman, atât în formă brută, cât și ca aditiv pudră.